משנה יבמות ב ניקוד
כֵּיצַד אֵשֶׁת אָחִיו שֶׁלֹּא הָיָה בְּעוֹלָמוֹ? 
שְׁנֵי אַחִים, וּמֵת אַחַד מֵהֶם, וְנוֹלַד לָהֶן אָח, 
וְאַחַר כָּךְ יִבֵּם הַשֵּׁנִי אֶת אֵשֶׁת אָחִיו, וָמֵת, 
הָרִאשׁוֹנָה יוֹצֵאת מִשּׁוּם אֵשֶׁת אָחִיו שֶׁלֹּא הָיָה בְּעוֹלָמוֹ, 
וְהַשְּׁנִיָּה מִשּׁוּם צָרָתָהּ. 
עָשָׂה בָּהּ מַאֲמָר, וָמֵת, 
הַשְּׁנִיָּה חוֹלֶצֶת וְלֹא מִתְיַבֶּמֶת:

שְׁנֵי אַחִים, וּמֵת אַחַד מֵהֶן, 
וְיִבֵּם הַשֵּׁנִי אֶת אֵשֶׁת אָחִיו, 
וְאַחַר כָּךְ נוֹלַד לָהֶן אָח, 
וָמֵת, 
הָרִאשׁוֹנָה יוֹצֵאת מִשּׁוּם אֵשֶׁת אָחִיו שֶׁלֹּא הָיָה בְּעוֹלָמוֹ, 
וְהַשְּׁנִיָּה מִשּׁוּם צָרָתָהּ. 
עָשָׂה בָּהּ מַאֲמָר, וָמֵת, 
הַשְּׁנִיָּה חוֹלֶצֶת וְלֹא מִתְיַבֶּמֶת. 
רַבִּי שִׁמְעוֹן אוֹמֵר: 
מְיַבֵּם לְאֵיזוֹ מֵהֶן שֶׁיִּרְצֶה, 
אוֹ חוֹלֵץ לְאֵיזוֹ מֵהֶן שֶׁיִּרְצֶה:

כְּלָל אָמְרוּ בִּיבָמָה: 
כָּל שֶׁהִיא אִסּוּר עֶרְוָה, 
לֹא חוֹלֶצֶת וְלֹא מִתְיַבֶּמֶת. 
אִסּוּרָהּ אִסּוּר מִצְוָה, וְאִסּוּר קְדֻשָּׁה, 
חוֹלֶצֶת וְלֹא מִתְיַבֶּמֶת. 
אֲחוֹתָהּ שֶׁהִיא יְבִמְתָּהּ, 
חוֹלֶצֶת אוֹ מִתְיַּבֶּמֶת:

אִסּוּר מִצְוָה, 
שְׁנִיּוֹת מִדִּבְרֵי סוֹפְרִים. 
אִסּוּר קְדֻשָּׁה, 
אַלְמָנָה לְכֹהֵן גָּדוֹל, 
גְּרוּשָׁה וַחֲלוּצָה לְכֹהֵן הֶדְיוֹט,
 מַמְזֶרֶת וּנְתִינָה לְיִשְׂרָאֵל, 
וּבַת יִשְׂרָאֵל לְנָתִין וּמַמְזֵר:

מִי שֶׁיֵּשׁ לוֹ אָח מִכָּל מָקוֹם, 
זוֹקֵק אֶת אֵשֶׁת אָחִיו לְיִבּוּם, 
וְאָחִיו לְכָל דָּבָר, 
חוּץ מִמִּי שֶׁיֵּשׁ לוֹ מִן הַשִּׁפְחָה וּמִן הַנָּכְרִית. 
מִי שֶׁיֵּשׁ לוֹ בֵּן מִכָּל מָקוֹם, 
פּוֹטֵר אֵשֶׁת אָבִיו מִן הַיִּבּוּם,
 וְחַיָּב עַל מַכָּתוֹ וְעַל קִלְלָתוֹ, 
וּבְנוֹ לְכָל דָּבָר, 
חוּץ מִמִּי שֶׁיֵּשׁ לוֹ מִן הַשִּׁפְחָה וּמִן הַנָּכְרִית:

מִי שֶׁקִּדֵּשׁ אַחַת מִשְּׁתֵּי אֲחָיוֹת, 
וְאֵינוֹ יוֹדֵעַ אֵיזוֹ מֵהֶן קִדֵּשׁ, 
נוֹתֵן גֵּט לָזוֹ וְגֵט לָזוֹ. 
מֵת, וְלוֹ אָח אֶחָד, 
חוֹלֵץ לִשְׁתֵּיהֶן. 
הָיוּ לוֹ שְׁנַיִם, 
אֶחָד חוֹלֵץ וְאֶחָד מְיַבֵּם. 
קָדְמוּ וְכָנְסוּ, אֵין מוֹצִיאִין מִיָּדָם:

שְׁנַיִם שֶׁקִּדְּשׁוּ שְׁתֵּי אֲחָיוֹת, 
זֶה אֵינוֹ יוֹדֵעַ אֵיזוֹ קִדֵּשׁ, וְזֶה אֵינוֹ יוֹדֵעַ אֵיזוֹ קִדֵּשׁ, 
זֶה נוֹתֵן שְׁנֵי גִּטִּין, וְזֶה נוֹתֵן שְׁנֵי גִּטִּין. 
מֵתוּ, לָזֶה אָח, וְלָזֶה אָח, 
זֶה חוֹלֵץ לִשְׁתֵּיהֶן, וְזֶה חוֹלֵץ לִשְׁתֵּיהֶן. 
לָזֶה אֶחָד וְלָזֶה שְׁנַיִם,
הַיָּחִיד חוֹלֵץ לִשְׁתֵּיהֶן; 
וְהַשְּׁנַיִם, אֶחָד חוֹלֵץ וְאֶחָד מְיַבֵּם; 
קָדְמוּ וְכָנְסוּ, אֵין מוֹצִיאִין מִיָּדָם. 
לָזֶה שְׁנַיִם וְלָזֶה שְׁנַיִם, 
אָחִיו שֶׁל זֶה חוֹלֵץ לְאַחַת, וְאָחִיו שֶׁל זֶה חוֹלֵץ לְאַחַת; 
אָחִיו שֶׁל זֶה מְיַבֵּם חֲלוּצָתוֹ שֶׁל זֶה, וְאָחִיו שֶׁל זֶה מְיַבֵּם חֲלוּצָתוֹ שֶׁל זֶה. 
קָדְמוּ שְׁנַיִם וְחָלְצוּ, 
לֹא יְיַבְּמוּ הַשְּׁנַיִם, 
אֶלָּא אֶחָד חוֹלֵץ וְאֶחָד מְיַבֵּם. 
קָדְמוּ וְכָנְסוּ, אֵין מוֹצִיאִין מִיָּדָם:

מִצְוָה בַּגָּדוֹל לְיַבֵּם. 
וְאִם קָדַם הַקָּטָן, זָכָה. 
הַנִּטְעָן עַל הַשִּׁפְחָה וְנִשְׁתַּחְרְרָה, 
אוֹ עַל הַנָּכְרִית וְנִתְגַּיְּרָה, 
הֲרֵי זֶה לֹא יִכְנֹס; 
וְאִם כָּנַס, אֵין מוֹצִיאִין מִיָּדוֹ. 
הַנִּטְעָן עַל אֵשֶׁת אִישׁ, 
וְהוֹצִיאוּהָ מִתַּחַת יָדוֹ, 
אַף עַל פִּי שֶׁכָּנַס, יוֹצִיא:

הַמֵּבִיא גֵּט מִמְּדִינַת הַיָּם,
וְאָמַר בְּפָנַי נִכְתַּב וּבְפָנַי נֶחְתַּם, 
לֹא יִשָּׂא אֶת אִשְׁתּוֹ. 
מֵת, הֲרַגְתִּיו, הֲרַגְנוּהוּ, 
לֹא יִשָּׂא אֶת אִשְׁתּוֹ. 
רַבִּי יְהוּדָה אוֹמֵר: 
הֲרַגְתִּיו, לֹא תִּנָּשֵׂא אִשְׁתּוֹ. 
הֲרַגְנוּהוּ, תִּנָּשֵׂא אִשְׁתּוֹ:

הֶחָכָם שֶׁאָסַר אֶת הָאִשָּׁה בְּנֶדֶר עַל בַּעֲלָהּ, 
הֲרֵי זֶה לֹא יִשָּׂאֶנָּה.
מֵאֲנָה אוֹ שֶׁחָלְצָה בְּפָנָיו, 
יִשָּׂאֶנָּה, מִפְּנֵי שֶׁהוּא בֵּית דִּין. 
וְכֻלָּן שֶׁהָיוּ לָהֶם נָשִׁים, וָמֵתוּ, מֻתָּרוֹת לִנָּשֵׂא לָהֶם.
וְכֻלָּן שֶׁנִּשְּׂאוּ לַאֲחֵרִים וְנִתְגָּרְשׁוּ אוֹ שֶׁנִּתְאַלְמְנוּ, מֻתָּרוֹת לִנָּשֵׂא לָהֶן.
וְכֻלָּן מֻתָּרוֹת לִבְנֵיהֶם אוֹ לַאֲחֵיהֶן:

יבמות ב
ב